**סיוע משפטי בקבלת תגמולי ביטוח סיעודי קולקטיבי**

**רקע עובדתי:**

הפונה, אדם ששילם במשך חייו ממיטב כספו עבור פוליסת ביטוח סיעודי קולקטיבי אשר נרכשה באמצעות קופת החולים בה הוא היה חבר. לפני כשנתיים לקה הפונה באירוע מוחי בגינו הוא הפך לאדם הנדרש לסיוע סיעודי באמצעות מטפל צמוד במשך 24 שעות ביממה. הדבר כרוך כמובן בעלויות כבדות ביותר.

חברת הביטוח "מתנערת" מחובתה לשפות את הפונה המבוטח אצלה באמתלות שונות.

בחלוף כשנתיים בהן הפונה ומשפחתו נקלעו למצוקה כלכלית קשה בהעדר תמיכה מספקת מצד המדינה בחולים סיעודיים ובהעדר תגמולי ביטוח סיעודי מחברת הביטוח אשר "התנערה" מן המבוטח ברגעיו הקשים, בתו של הפונה פונה אלינו בבקשה לקבל מעמנו סיוע משפטי בכל הנוגע לקבלת תגמולי הביטוח הסיעודי מחברת הביטוח.

**טיפול הקליניקה:**

בתו של הפונה פנתה לסטודנטית של הקליניקה בתחנת שי"ל בתל-אביב "נווה-אליעזר". הבהרנו לפונה, כי על מנת לעמוד על מלוא זכויותיו של אביה, עליו להגיש לבית המשפט המוסמך כתב תביעה כנגד חברת הביטוח, וזאת בטרם תחלוף תקופת ההתיישנות הקצרה הקבועה בחוק חוזה ביטוח ביחס לתביעות מעין אלה העומדת על שלוש שנים בלבד מעת שנדחתה לראשונה תביעתו על-ידי חברת הביטוח כשנתיים טרם פנייתה אלינו בעניין זה.

הובהר לנו, כי לפונה אין זמן וכסף לנהל כנגד חברת הביטוח הליך משפטי מתיש ומייגע במשך שנים בבתי המשפט עד לקבלת תגמולי הביטוח המגיעים לו, שכן עם כל יום שחולף מצוקתם הכלכלית של בני המשפחה הולכת ומחריפה בשל הצורך לתמוך כלכלית וסיעודית בפונה.

לפיכך, בהתחשב בנסיבות העניין ולבקשת הפונה, ניהלנו משא ומתן מורכב ומייגע במשך כחצי שנה עם חברת הביטוח. לאחרונה עלה בידינו להגיע להסכם פשרה עם חברת הביטוח, שלפיו כנגד הצגת קבלות או אישורים כאסמכתא להוצאות הסיעודיות שהוא נדרש להוציא, הפונה יקבל מחברת הביטוח שיפוי בשיעור של שני שלישים מתגמולי הביטוח הסיעודי המגיעים לו בסך של כ- 4,000 ₪ לחודש למשך 60 חודשים רצופים, רטרואקטיבית החל מהמועד בו הפונה דרש לראשונה מחברת הביטוח את התגמולים המגיעים לו על-פי הפוליסה.

המדובר בסכום תגמולי ביטוח מצטברים בסכום כולל של כ- 240,000 ₪ אשר הצלחנו להשיג לשביעות רצונם של הפונה ובני משפחתו, וזאת באמצעות משא ומתן עם חברת הביטוח ומבלי לנהל הליך משפטי בהתאם לבקשת הפונה ומשפחתו וצרכיהם.